Gamtoos-boere se water met 60% gesny | News24
Gamtoos-boere se water met 60% gesny
Die Kouga-dam was verlede Woensdag slegs 18% vol. Foto:WERNER HILLS
DIE watertoegewing aan die Gamtoosvallei-besproeiingsboere uit die Kouga-dam is weens die volgehoue droogte vir die nuwe waterjaar met 60% gesny.
Die nuwe waterjaar het vandag begin en eindig op 30 Junie, aanstaande jaar.
Op korttermyn is daar geen vooruitsig op reën wat afloop na die dam kan verseker nie, en die besproeiingsraad doen 'n op boere om water sover moontlik gelykmatig aan te wend.
Pierre Joubert, hoof van die Gamtoos-besproeiingsraad, sê hoewel die 60% drasties is, is die boere bly dat dit minder is as die 90% wat baie boere verwag het.
"Uiteraard kan boere nou effens beter asemhaal en bly hoop dat reën binnekort verligting sal bring. Die Kouga-dam was verlede Woensdag slegs 18% vol.
"As boere die gewone toekenning ontvang het, sou dit 8 000 m³/ha beloop het. Maar, aangesien die toekenning 40% is, beteken dit dat hulle nou 3 200 m³/ha vir die waterjaar het.
"Die Departement van Waterwese het die toekenning gegrond op 'n aanname dat geen water die Kouga-dam binnevloei nie. Daar is wel deur die jaar water wat invloei.
"Ons wil daarom 'n dringende beroep op die besproeiingsboere doen om die watergebruik egalig deur die jaar te versprei, anders kan die toekenning sommer vroeg in die waterjaar opgebruik wees."
Volgens Hugh van Niekerk, streekbestuurder van die Suid-Afrikaanse Weerdiens in Port Elizabeth, word geen reën meer as 5 mm die volgende sewe dae in die Kouga-dam se opvanggebied verwag nie.
Daar is 'n skrale moontlikheid van meer as die gewone reënval in Julie en Augustus, maar dit sal waarskynlik nie genoeg wees om die dam te vul nie.
"Dít sal slegs gebeur as ons 'n hewige, geïsoleerde storm kry wat genoeg afloop veroorsaak. Tans dui die weermodelle nie op so iets nie."
Volgens Joubert is die grootste probleem dat die Kouga-dam se opvanggebiede in 'n lae­reënvalgebied is. Die gebied wes van Port Elizabeth is in die oorgangsgebied tussen die somer- en winterreëngebiede. Die gevolg is dat die somer se donderstorms gewoonlik oos van die gebied vorm.
"Goeie neerslae kom dus nie in die somer hier voor nie, want hierdie donderstorms wat uit tropiese lugmassas ontwikkel, vorm gewoonlik oos van die gebied," sê hy.
Petrus (Spes) du Preez, voorsitter van die Gamtoos-landbouvereniging, sê boere het in werklikheid net een hoop.
"En dis ons hemelse Vader. Die Gamtoos het nie alternatiewe waterbronne nie. Ons het in die afgelope seisoen begin om produkte soos mielies en kontantgewasse te verminder om water te bespaar met die oog op min of geen reën in die seisoen Julie 2017-Junie 2018."